MODALITĂŢI DE ORGANIZARE A VIZITELOR DE CĂTRE PARLAMENTELE DIN UNELE STATE MEMBRE ALE UE
1. Consideraţii generale 

La nivel european, iniţiativa Parlamentele pentru cetăţeni
 a deschis perspectiva lansării unor demersuri de deschidere şi comunicare a parlamentelor naţionale din statele membre cu cetăţenii din aceste ţări. În acelaşi timp, au fost elaborate reguli şi proceduri noi de asigurare a accesibilităţii parlamentelor naţionale
, precum şi pentru  menţinerea ordinii a securităţii acestor instiuţii. La nivel internaţional, Uniunea Interparlamentară a fost preocupată în ultimii ani de promovarea democraţiei parlamentare, au fost studiate diferitele forme de deschidere a parlamentelor către public
. În acest context, vizitarea parlamentelor deţine un rol important, întrucât astfel poate fi cunoscută activitatea legislativă şi poate fi consolidată relaţia parlamentarilor cu cetăţenii pe care îi reprezintă. 
În timp, formele de vizitare s-au extins şi s-au diversificat, conturându-se câteva modalităţi comune de desfăşurare, în general, cu aceleaşi reguli de asigurare a securităţii, dar şi soluţii inedite, specifice fiecărei instiutţii parlamentare.

În majoritatea parlamentelor europene au fost extinse acţiunile tip porţi deschise, în unele state vizitele fiind gratuite (Cehia, Finlanda, Franţa, Suedia). În ultimul deceniu au fost diversificate formele de realizare a vizitelor în parlamente acestea evoluând de la simple vizite cu caracter turistic sau de informare la vizite complexe, cu caracter educativ, la crearea unor centre pentru vizite şi informare, dotate cu mijloace de comunicare moderne care asigură o relaţie permanentă şi eficientă cu cetăţenii care pot astfel deveni parteneri ai actului legislativ. 

În ultima perioadă, în unele parlamente naţionale au fost constituite Centre de vizitare complexe (ex. Finlanda, Austria, Cehia, Estonia, Bulgaria, Slovacia, Italia), în clădiri special amenajate, plasate în apropierea parlamentelor, centre din care se pot urmări permanent lucrările forurilor legislative, prin intermediul internetului sau studiourilor TV. Aceste centre organizează întâlniri ale conducerii Camerelor, ale parlamentarilor cu cetăţenii, fără a perturba activitatea parlamentară, urmând a fi organizate ulterior, vizite la faţa locului ale invitaţilor parlamentarilor. 


Alte parlamente naţionale organizează vizite educative de mare amploare cu tinerii, vizite prin care se desfăşoară unele jocuri de simulare, se formează parlamente ale copiilor sau ale tinerilor ce îi pun pe aceştia în situaţia de a cunoaşte şi aplica legislaţia. Unele vizite au un puternic caracter cultural-istoric fiind valorificate  principalele colecţii ale instituţiilor parlamentare (aşa cum este acţiunea Parlamentului britanic) sau bibliotecile, muzeele care deţin fonduri documentare de mare valoare (ex. Italia, Marea Britanie). Un loc deosebit îl au vizitele de studiu cu caracter complex (ex. Suedia) care sunt pe termen mai lung, antrenând tineri sau reprezentanţi ai ONG-urilor, autorităţilor locale etc.

În unele state un rol deosebit au vizitele la comisiile parlamentare, la grupurile parlamentare (Belgia Cehia, Danemarca, Lituania, Bulgaria) care sunt vizite complexe, urmate de întâlniri şi dezbateri pe teme de interes.

Multe parlamente naţionale au asigurat un acces sporit persoanelor cu dizabilităţi, fiind create condiţii pentru deplasarea acestor persoane şi fiind elaborate ghiduri audio, tactile, video. În unele parlamente au fost montate în sălile de plen bucle de inducție pentru vizitatorii cu probleme de auz., au fost plasate etichete Braille pe trasee, au fost instalate podele audio pentru nevăzători, au fost elaborate modele tactile ale clădirilor vizitate (Finlanda,  Austria, Germania,  Suedia ).

Unele parlamente naţionale au elaborat regulamente şi proceduri speciale pentru efectuarea vizitelor, altele au inclus prevederi în regulamentele Camerelor sau au elaborat ghiduri pentru vizitatori cu aceste instrucţiuni şi cu informaţiile necesare.  

Multe parlamente din statele membre ale Uniunii Europene au realizat, de asemenea, numeroase studii şi cercetări pentru a îmbunătăţi mecanismele de comunicare cu cetăţenii şi formele de deschidere ale parlamentelor, cu scopul de a fi cunoscute în mod direct de către cetăţeni
. Tema vizitării parlamentelor este de interes atât pentru cetăţeni cât şi pentru cei care conduc forurile legislative din Europa. În cadrul Centrului European de Cercetare şi Documentare s-a manifestat un interes deosebit pentru procedurile de vizitare, pentru formele variate de desfăşurare a acestor vizite
. În lucrare am prezentat câteva din rezultatele acestor cercetări, încercând să selecţionăm experienţele comune, dar şi pe cele inedite. Pentru a obţine date actualizate referitoare la modul de desfăşurare al vizitelor am luat date prezentate pe site-urile publice ale parlamentelor, documentele puse la dispoziţia vizitatorilor, precum şi date legate de programul desfăşurării vizitelor. 


În acest scop, vom prezenta în continuare principalele reglementări şi modalităţi de desfăşurare a vizitelor în parlamente din unele state membre ale Uniunii Europene.
2. Principalele reglementări şi modalităţi de desfăşurare a vizitelor în parlamente din unele state membre ale Uniunii Europene.

AUSTRIA 
Conform exigenţelor referitoare la deschiderea parlamentelor către cetăţeni, parlamentul austriac a prezentat date publice referitoare la lucrările parlamentului şi la condiţiile de vizitare a acestei instituţii de către cetăţenii austrieci şi europeni. În  anul 2005 a fost deschis un Centru pentru vizitatori, fiind organizate tururi ghidate de vizitare de audiere a dezbaterilor din şedinţele de plen. Parlamentul austriac poate fi vizitat de către toţi cetăţenii în Ziua porţilor deschise care este stabilită pe data de 26 octombrie a fiecărui an 
.
Regulamentul referitor la clădirile Parlamentului
 (Hausordnung für die Parlamentsgebäude - HO 2006), cu modificările ulterioare, conţine indicaţii pentru vizitatorii individuali şi grupurile care vizitează clădirea Parlamentului, precum şi pentru cei care urmăresc şedinţele plenare de la galeria publică. Regulamentul conţine în capitolul IX prevederi referitoare la vizitele publice, la tururile ghidate prin clădirea istorică a Parlamentului (paragrafele 54,56), la vizitele de urmărire a  şedinţelor de plen ale Parlamentului; regulile comune referitoare la comportamentul în clădirile Parlamentului; exigenţele legate de menţinerea păcii şi ordinii publice, precum şi precizări referitoare la deţinerea şi utilizarea aparaturii audio-video sau de înregistrare. 


Ţinâd cont de procedurile parlamentare şi de considerentele de securitate, administraţia Parlamentului austriac organizează tururi ghidate prin sediul Parlamentului, cu scopul de a promova înţelegerea parlamentarismului şi instituţiilor parlamentare. Pe perioada sesiunilor parlamentare, numai delegații Consiliului Național, precum și membrii Consiliului Federal sunt autorizati să intre în clădiri. În funcție de zilele disponibile, se pot face scurte vizite ale clădirii istorice la parter, în vestibul, Atrium, Sala coloane (Peristyl) şi în Camera Adunării Federale, cu condiția ca vizita să fi fost înregistrată la administrația parlamentară și să fi fost depusă în prealabil o listă a vizitatorilor. Vizitele ghidate prin Palatul Epstein sunt supuse unor reglementări separate elaborate de către Preşedintele Camerei. Activităţile de pregătire şi vizitele se efectuează numai la orele stabilite de către Preşedinte sau administraţia parlamentară. Conform prevederilor, regulile comune şi regulamentele referitoare la tururile ghidate vor fi înregistrate la administraţia parlamentară. 

Conform regulilor comune, toţi vizitatorii sunt rugaţi să se supună unui control de securitate înainte de efectuarea turului ghidat şi să respecte interzicerea fumatului în timpul turului/vizitei. În timpul vizitării sălii de şedinţe, ei nu au voie să se aşeze la prezidiu, nici în spaţiul rezervat guvernului sau pe locurile deputaţilor. 

Secţiunile 28, 32 ale Regulamentului se referă la reglementarea accesului şi la comportamentul persoanelor aflate în galeria publică. Accesul pentru audierea şedintelor Adunării Federale, Consiliul Naţional şi Consiliului Federal este permisă celor care au bilete de intrare pentru balcon sau galeria Camerei. Administraţia parlamentară este responsabilă pentru emiterea biletelor de intrare, în funcţie de locurile disponibille. Un anumit număr de bilete de intrare pentru vizitatori vor fi distribuite partidelor parlamentare, în conformitate cu o înţelegere convenită între partidele parlamentare şi Preşedintii Camerelor. Fiecare grup parlamentar poate ridica biletele alocate de la administraţia parlamentară, cel tarziu cu o oră înainte de sesiune. Biletele de intrare care nu au fost distribuite grupurilor pot fi date publicului de către administraţia parlamentară. Dacă este necesar, administraţia parlamentară are obligaţia de a rezerva locuri la balcon şi/sau la galerie, cu scopul de a se asigura că vizitatorii invitaţi, membrii delegaţiilor de parlamentari, angajaţii ministerelor federale sau reprezentanţii mass-media au posibilitatea de a participa la o sesiune. Intrarea la balcon sau galerie a altor persoane este interzisă fără excepţie, chiar dacă ele sunt escortate de către participanţii la sesiunea parlamentară. Activităţile de protest de orice fel sunt interzise în Parlament. Persoanele care încalcă aceste reguli sunt rugate să părăsească clădirea sau pot fi scoase cu forţa. 


Pentru persoanele cu handicap, trebuie să fie rezervate locuri pentru utilizatorii de scaune cu rotile şi scaune cu proteze auditive. Persoanele cu deficienţe severe de mers pe jos (utilizatori de scaune rulante) au dreptul de a folosi locurile rezervate pentru ei, fiecare dintre aceste persoane trebuind să fie însoţită de o persoană responsabilă pentru a facilita o evacuare posibila pe scări, în caz de pericol (în caz de incendiu, lifturile nu trebuie să fie utilizate). Accesul este stabilit pe baza unui acord prealabil cu Secţia de securitate şi nu trebuie să fie acordat accesul până cand această secţiune nu este în măsură să garanteze o evacuare imediată. Dacă este posibil, persoanele în cauză sunt obligate să anunţe prealabil participarea persoanelor care le însoţesc. 

În paragraful 29 al Regulamentului a fost menţionată vârsta minimă a  persoanelor care vor să audieze lucrările din sesiunea plenară. Copiii sub 10 ani nu au acces la galerie şi balcon, în timpul sesiunilor. Persoanele cu vârste între 10 şi 14 ani trebuie să fie însoţite de un adult. În cazuri de excepţie justificată, administraţia parlamentară este autorizată să dea permisiune specială.


Conform paragrafului 30, vizitatorii sunt obligaţi să depună la garderobă haine (paltoane, jachete , etc), precum şi alte obiecte care ar putea constitui un pericol sau ar putea tulbura ordinea publică, demnitatea organelor parlamentare (umbrele, valize, saci, recipiente, cărţi, pliante, broşuri, camere video, echipamente de înregistrare, binocluri, jocuri pe calculator, telefoane mobile), cu excepţia cazului în care a fost acordată permisiunea. Parlamentul nu va fi răspunzător pentru obiectele depozitate, cu excepţia cazului în care acestea au fost depozitate în dulapurile rezervate în acest scop. Parlamentul va fi responsabil pentru obiectele depozitate în acest fel numai în cazul în care prejudiciul este raportat imediat. 

Secţiunile 27 şi 33, 34 se referă la persoanele şi grupurile care vizitează parlamentarii în zilele când au loc şedinţe plenare (27). Persoanele care doresc accesul în clădirea Parlamentului în scopul de a vizita un parlamentar au drept de acces doar cu acordul parlamentarului respectiv precum şi pe baza unui permis emis de administraţia parlamentară. Acest permis este predat la funcţionarul public de serviciu, la ieşirea din clădirea Parlamentului. Primirea vizitatorilor se va face fie în camere desemnate în acest scop de către partidele parlamentare respective, fie în sala de consultare, în cazul în care a fost aprobată o notificare anterioară, fie în alte camere desemnate în acest scop de către Preşedintele Camerei. Sunt de evitat grupuri mari de vizitatori. În cazuri excepţionale, în special din motive de securitate, vizitatorii pot fi excluşi de la accesul în clădirile Parlamentului. Pe perioada sesiunii, precum şi a desfăşurării activităţii comisiilor, numai delegaţiile cu un număr maxim de şase persoane sunt admise. Ele trebuie să fie înregistrate la administraţia parlamentară de către o singură persoană şi va primi permisiunea de acces în clădirile Parlamentului numai în cazul în care persoana în cauză primeşte delegaţia la sosire. Din motive de securitate, genţile, hainele, etc sunt controlate de aparate cu raze X în zonele de intrare ale clădirii Parlamentului. Sunt, de asemenea, folosite detectoarele de metal şi scanerele corporale portabile. Obiectele care ar putea reprezenta o ameninţare la adresa securităţii, cum ar fi umbrele, bricege, binocluri, pliante, etc, trebuie să fie lăsate în vestiar sau plasate în dulapuri. Obiectele mari de bagaje, cum ar fi valize, rucsacuri, etc, nu pot fi aduse în incinta clădirii.

Tururile ghidate sunt organizate pe tot parcursul anului la ore fixe, de luni până joi; sâmbăta de la orele 11.00-16.00. Vara, de luni până sâmbătă, între orele 11.00 - 16.00.
BELGIA 

Conform datelor afişate pe site-ul Camerei Reprezentanţilor din Belgia
 se pot efectua vizite pentru urmărirea şedinţelor de plen, precum şi vizite ghidate ale clădirii. 
Ţinând cont de prevederile menţionate pe site
, accesul este programat într-un mod diferit pentru fiecare categorie de vizitatori. Vizitatorii şi persoanele care nu au o legitimaţie permanentă (cei mai mulţi din cabinetele ministeriale, experţi ai partidelor politice etc), pot intra în incinta Parlamentului, la una din cele trei intrări, în cazul în care primesc o insignă temporară, pe baza unui document de identitate (datele cu privire la aceste persoane fiind păstrate într-o perioadă limitată). Vizitatorii individuali primesc un ecuson temporar (de unică folosinţă), fiind menţionate pe el data, numărul de intrare şi un cod care indică scopul vizitei.


Pentru grupurile de vizitatori rezervarea este întotdeauna necesară, primind o insignă doar persoana care este responsabilă pentru grupul respectiv. Acelaşi regim au jurnaliştii fără acreditare. Grupurile de vizitatori sunt primite de către personal şi ghizi special instruiţi care dau toate explicaţiile necesare în mai multe limbi străine. Intrările pentru vizitatori sunt supravegheate de către agenţii de pază (neînarmaţi) şi o parte dintre ei sunt echipaţi cu detector de metale. Unele servicii ale Parlamentului Federal (biblioteca, chestura etc), sunt situate în clădiri separate, nefiind nevoie de nicio insignă pentru a intra. 

Vizita de grup durează o oră şi jumătate şi începe cu proiectarea unui film referitor la rolul şi funcţionarea Parlamentului federal. După film, grupul efectuează o vizită ghidată a Camerei şi a Senatului belgian, primind informaţii de la un ghid profesionist. Sunt vizitate sălile celor două Camere, locurile istorice, comisiile parlamentare. Programul vizitei variază în funcţie de programul parlamentar, uneori nefiind accesibile unele zone ale Parlamentului. În timpul şedinţelor parlamentare vizitatorii pot cunoaşte în direct activitatea parlamentară, iar la cerere, se pot întâlni cu un parlamentar.
BULGARIA


Conform precizărilor făcute pe site-ul Adunării Naţionale
 şi Regulamentului
, cetăţenii pot participa la şedinţele plenare deschise ale Adunării Naţionale pe locurile special alocate pentru vizitatori. În acest scop, se face, în avans, o cerere la Secretarul General al Adunării Naţionale. Intrarea în clădirile Adunării Naţionale necesită un document de identificare. Pentru efectuarea unor vizite de grup se face o cerere în avans la Secretarul General al Adunării Naţionale. Cererea trebuie să conţină datele personale ale vizitatorilor. Accesul copiilor sub 16 ani este permis numai dacă aceştia sunt însoţiţi de un adult. Personalul de securitate are dreptul să nu permită accesul  persoanelor  care nu au o legitimație asupra lor sau care au un aspect în mod evident indecent. 

Centrul de presă şi Departamentul de Relaţii Publice organizează vizite la Adunarea Naţională, întâlniri cu experţi din comisiile parlamentare, prilej cu care vizitatorii pot discuta despre probleme legislative şi pot urmări prezentări audio-video. Vizitele sunt organizate în funcţie de cererile publicului. Este recomandat a se rezerva o vizită cu cel puţin 7 zile în avans.  Dreptul de a dispune eliberarea de permise de zi, pentru persoanele externe, în clădire, au deputații, Secretarul general, șeful Cabinetului președintelui, directorii direcțiilor, șefii de departamente și secții, juristul principal şi controlorul financiar. Numele persoanelor care au dreptul de a emite permise de zi se înregistrează în baza de date a biroului specializat. Departamentul de Resurse Umane și Direcția informare și activitate publică fac imediat orice modificare a listei după ordinul Secretarului general. În timpul sesiunilor plenare, intrarea în clădire pe acel nivel nu este permisă, cu excepția următoarelor cazuri: pentru întâlniri ale Președintelui Adunării Naționale și președinților adjuncți, ale preşedinţilor grupurilor parlamentare, ale Secretarului general și șefului de cabinet al Președintelui; pentru persoanele care sunt invitate să ia parte într-o anumită sesiune plenară; pentru reuniuni internaționale sau de protocol declarate în prealabil.


Vizitatorii pot alege între două tipuri de vizite: vizită cu scopul de a urmări ședințele plenare ale Parlamentului, vizite cu scopul de a auzi o prelegere despre istoria și activitățile Parlamentului și vizite ghidate ale sălilor în care Parlamentul ține ședințele sale. Cetățenii și grupurile de elevi și studenți pot participa la ședințele plenare deschise, pe locurile special destinate pentru vizitatori, la balcon. În aceste cazuri, se asigură accesul după ce a fost aprobată în avans o cerere la Secretarul General al Adunării Naționale. Conform articolului 45 al Regulamentului, dacă este tulburată liniştea şedinţelor, persoanele în cauză sunt evacuate. 


În fiecare an, se organizează zilele porţilor deschise ale Parlamentului. 
CEHIA


Camera Deputaților din Cehia este deschisă tuturor cetățenilor, precum și vizitatorilor străini. Datele referitoare la vizitarea sediului Camerei Deputaţilor din Cehia, Palatul Smiřický, sunt prezentate pe site-ul oficial
 al Parlamentului. De pe acest site se pot lua informaţii legate de modul în care se poate participa la şedinţele Camerei, se poate participa la dialoguri cu comisiile parlamentare, se pot face vizite ghidate în interiorul clădirii Camerei şi de unde se pot descărca materiale informative şi ghiduri, cu datele zilelor porţilor deschise, expoziţiilor etc. Vizitatorii pot participa fie la deliberările Camerei Deputaților în Sala Adunării, din galeria oaspeților sau pot asista la reuniunea oricărei comisii a Camerei. Vizitatorii pot face, de asemenea, un tur ghidat al sediului istoric al Camerei Deputaților. 

Centrul de Informare este situat la parterul Palatului Smiřický şi oferă publicului informații cu privire la evenimentele actuale din Camera Deputaților, precum și cu privire la structura Camerei inferioare, la parlamentarism, la procesul legislativ, la controlul parlamentar al guvernului și la istoria parlamentară. 


Vizitatorii pot urmări şedințele Camerei Deputaților care se ţin la datele și orele specificate, marcate în calendarul Camerei Deputaților, iar în unele ocazii, de asemenea, în așa - numitele săptămâni variabile. 

La intrarea în clădire, persoanele fizice trebuie să prezinte la recepție o carte de identitate valabilă sau pașaport. Grupurile de vizitatori, cum ar fi școlile, trebuie să prezinte, de asemenea, o listă cu numele participanților, completată cu cartea de identitate sau pașaport.  Timpul maxim pentru o vizită la galeria oaspeților cu un grup mai mare este stabilită la 30 minute, din motive de capacitate. Ședințele Camerei Deputaților nu au loc în zilele de luni. În zilele de marți, şedinţele încep la ora 14:00, iar în alte zilele de lucru de la ora 09:00.


Reuniunile comisiilor Camerei Deputaților sunt publice, adică publicul le poate vizita în orice moment. Comisia poate rezolva, totuși, ca reuniunea sa (sau o parte a acesteia) să fie închisă pentru public, dar acest lucru se întâmplă destul de rar. Întâlnirile Comisiei pentru imunitate sunt închise pentru public, în conformitate cu legea. Pe paginile de internet ale comisiilor sau la Centrul de informare se află afişate data și ora,  ordinea de zi a diverselor reuniuni ale comisiilor.  

Pentru cei interesați (în special școli, asociații civile, etc), Direcţia de Comunicare și Educație organizează tururi ghidate ale clădirilor Camerei Deputaților. Excursia începe cu vizionarea unui film scurt cu privire la activitățile Camerei Deputaților în Centrul de Informare, situat în Piața Lesser Town (Malostranské náměstí). Acest moment este urmat de un tur ghidat, inclusiv o vizită la foaier, galeria oaspeților în Sala Adunării și în zonele adiacente. În cazul în care permite orarul, este de asemenea posibil a vizita una din sălile de ședințe. Camera Deputaților este o instituție cu activitate intensă, prin urmare, turul trebuie să fie adaptat la funcționarea acestuia. Turul este gratuit și este însoţit de comentarii ale unor experţi pe teme precum funcțiile și activitățile Camerei Deputaților, pe istoria parlamentară cehă și pe date legate de arhitectura și istoria clădirilor. Durata totală este de aproximativ 75 minute. Excursiile sunt organizate întotdeauna în timpul săptămânii, între orele 9:00 și ora 14:30. Numărul maxim de persoane pentru fiecare tur este de 30 de persoane. Grupurile mai mari trebuie să fie împărțite, din motive de siguranță și pentru a asigura calitatea ghidajului. Interesul pentru vizitarea Camerei Deputaţilor în rândul publicului este mare, existând peste 1.500 de vizitatori în fiecare lună. Prin urmare, rezervările pentru vizite trebuie făcute cu cel puțin două luni în avans la un număr de telefon precizat pe site. Rezervarea este confirmată ulterior prin e-mail care conține cererea oficială. Cererea completată trebuie să fie trimisă în format electronic, prin fax sau prin poștă. În cazul în care cererea nu este aprobată sau în cazul în care dintr-un alt motiv turul este anulat sau amânat (reuniune extraordinară a Camerei Deputaților, etc), vizitatorii sunt anunţaţi din timp.


La Senatul ceh, conform datelor oferite de instituţie (ca răspuns la solicitările ECPRD din anul 2009) există reglementări privind vizitatorii Senatului. Acesta este un document intern care reglementează condițiile de intrare și de circulație a diferitelor categorii de persoane în clădirea celei de a doua Camere a Parlamentului ceh. Aceste orientări definesc procedurile de intrare în clădirea Senatului, condițiile de deplasare a vizitatorilor și documentația necesară pentru fiecare vizită (listă de vizitatori și ecuson de identificare, acestea fiind obligatorii pentru majoritatea categoriilor cu excepția invitaților oficiali, delegațiilor străine și grupurilor). 
DANEMARCA


Conducerea Parlamentului danez (Folketing) consideră că este foarte important ca această instituţie să fie deschisă și prietenoasă cu cetăţenii danezi, să fie locul unde oricine poate veni liber, în condiții de siguranță. Pentru a asigura acest lucru conducerea a aprobat un document referitor la Orientările privind modul în care ar trebui să fie efectuate vizitele în cadrul instituţiei, norme ce sunt revizuite periodic
. Conform acestora, toți vizitatorii, înainte de a efectua vizita, trebuie să treacă prin aparate de verificare
, gențile de mână și alte bagaje trebuie să fie depozitate în dulapuri speciale, cu excepția cazului în care s-a convenit altfel. În timpul turului, vizitatorii trebuie să poarte ecusoane vizibile, emise de către unitatea de pază. 

Tururile de vizitare prin clădirea Folketing-ului sunt extrem de populare în Danemarca, anual acesta fiind vizitat de 80.000 - 100.000 de persoane. Deoarece Parlamentul este, de asemenea, un loc de muncă al politicienilor și funcționarilor, există limite cu privire la numărul vizitatorilor pe zi.   


Tipurile de vizite sunt prezentate pe site-ul Parlamentului danez acestea incluzând:

 • vizitele de vizionare a şedinţelor Parlamentului care au loc din prima zi de marți din luna octombrie până la mijlocul lunii iunie. În această perioadă , există ședințe ale Parlamentului în zilele de marți și miercuri, de la 13 și în zilele de joi și vineri, de la ora 10.  Lungimea şedinţei și subiectul dezbătut depind de ordinea de zi. Cetăţenii care doresc să facă o asemenea vizită vin la intrarea vizitatorilor, sună, iar un angajat informează dacă există locuri vacante în galerie pentru vizitatori. Aceste locuri se pot rezerva din timp la Serviciul de vizitatori al Parlamentului danez. Înainte de a intra în clădire, vizitatorii trebuie să treacă printr-un control de securitate, la intrare pentru vizitatori. Vizitatorii care ajung în galerie vor urma instrucțiunile date de către ofițerii de pază ai Parlamentului și în conformitate cu reglementările în vigoare. În sesiunea plenară a Folketing-ului, galeria este întotdeauna deschisă pentru public, maximum 30 de minute. Perturbarea sesiunii parlamentare ar putea conduce la sancțiuni în conformitate cu secțiunea 137, punctul 2 din Codul penal danez .

• vizitele pentru participarea la o consultare deschisă, organizată de o comisie parlamentară. Pe site-ul Camerei sunt prezentate informații cu privire la obiectul, timpul, locul în care se desfăşoară aceste dezbateri. Secretarii comisiilor sau asistenţii se ocupă de înregistrarea acestor solicitări de participare care se fac pe paginile web ale comisiilor. 

Ca şi şedinţele  publice ale plenului Camerei, o mare parte a consultărilor publice sunt transmise în direct pe postul de televiziune al Parlamentului danez (www.ft.dk / tv). Participarea la aceste consultări are loc după ce vizitatorii trec printr-un control de securitate la intrarea pentru vizitatori. 


• tururi ghidate de vizitare a colecţiei de artă a clădirii Parlamentului care este decorat cu opere de artă din mai multe perioade istorice. Cele mai multe dintre ele pot fi văzute prin organizarea  tururilor ghidate speciale pentru grupuri de 15-30 de vizitatorii. Vizitele sunt ghidate numai în limba daneză și durează aproximativ o oră și jumătate. Aceste vizite pot avea loc în serile zilelor săptămânii, între orele 17-19 și la sfârșit de săptămână, între orele 10 -12, trebuind să fie rezervate locuri în avans. Turul de la ora 14 pm se desfășoară în limba engleză. 

Participarea la tururi ghidate poate fi efectuată în două moduri diferite:  participarea la tururi rezervate în cazul în care grupul va fi de minim 15 participanți și maxim 30; participarea la tururi publice (în zilele de duminică, unele sărbători și perioade de vacanță). În ziua turului, vizitatorii pot veni să ia bilete. 


În timpul vizitelor, există reguli precise care trebuie respectate,
 reguli care sunt prezentate publicului pe site-ul Parlamentului. În timpul ședințelor Parlamentului danez, vizitatorii trebuie să se deplaseze într-un mod ordonat. Conversațiile cu voce tare, strigătele, aplauzele și zgomotele de orice fel sunt interzise (în conformitate cu secțiunea 137, sub-secțiunea 2 din Codul penal danez, orice persoană care tulbură o ședință parlamentară poate fi pedepsit cu o amendă sau până la doi ani de închisoare). Înainte de efctuarea vizitelor în galerie, hainele voluminoase, bagajele, coletele ar trebui să fie lăsate în garderobă, în dulapurile disponibile la intrare pentru vizitatori. Fumatul nu este permis. Fotografierea este permisă în cazul în care acest lucru nu deranjează dezbaterile din Camera sau alți vizitatori. Nu pot fi utilizate surse de iluminat artificial și flash-uri electronice. Utilizarea lentilelor telescopice este permisă, atâta timp cât acest lucru nu implică un risc de divulgare a conținutului documentelor oficiale. În timpul şedinţelor nu trebuie să fie folosite telefoanele mobile.
ESTONIA


 Date despre vizitarea sediului Riigikogu şi castelului Toompea sunt oferite pe site-ul oficial al instituţiei
 care afişează programul Parlamentului. Programul de vizitare este cuprins între orele 10:00 - 16:00 în zilele lucrătoare. 

Turul de vizitare durează în medie 40 minute, iar dimensiunea grupului este de până la 35 persoane. Limbile în care sunt organizate vizitele sunt estonă, engleză şi rusă. 

Cetăţenii estonieni pot participa individual la o şedinţă a Riigikogu, pentru aceasta, trebuind să fie contactat un oficial de serviciu şi trebuie ca vizitatorul să deţină un act de identitate. Invitatul şi gazda trebuie să prezinte Serviciului de Protecție legitimaţia de membru sau angajat al Riigikogu. Deputatul sau personalul de Riigikogu trebuie să însoțească vizitatorii.


Conform procedurilor
, membrii Riigikogu și personalul acestuia au dreptul de a solicita carduri de vizitare pentru oaspeţii şi vizitatorii Riigikogu. Serviciul de protecție emite aceste carduri. Procedura stabilește lista persoanelor care au dreptul de a intra, fie pe jos sau cu mașina, în Palatul Toompea și cei care au dreptul să parcheze mașina în spaţiul aferent. Aceştia au acces pe o intrare specială, alta decât cea pentru vizitatori.


Pentru a intra în Palat, fiecare vizitator trebuie să prezinte un act de identitate, obţine un permis de intrare temporară sau card de vizitator care este emis pentru el, verificându-se dacă numele apare în lista corespunzătoare. Toți vizitatorii cărora le sunt eliberate carduri de vizitator sau insignă sunt obligaţi să-l poarte într-un loc vizibil de-a lungul vizitei în Palat, pentru a permite identificarea lor imediată efectuată de controlul de securitate. Persoanele trec pe la poarta de securitate (detector de metale ) și depun acolo orice obiecte și substanțe care, în conformitate cu procedura, nu sunt permise în incinta Palatului. Oficialii Serviciului de Protecție au dreptul de a verifica bagajele personale ale vizitatorilor, iar dacă este necesar, au dreptul de a refuza să livreze cardul de vizitator sau invitat, din motive de securitate. Grupurile mari (mai mult de 7 persoane) sunt considerate persoanele care lucrează temporar în sediul Parlamentului, persoanele care sunt citate la reuniuni sau alte evenimente; persoanele care fac parte din grupurile de turisti, care fac un tur al Palatului. Membrii Parlamentului, precum și directorii și directorii adjuncți ai unităților structurale şi cancelariile au dreptul de a prezenta şi solicita liste.


Tururile de vizitare sunt  organizate de Departamentul de presă și informare. Persoanele aparținând grupului de vizitatori (până la 25 de persoane), pot intra în Palat pe baza listelor prezentate în prealabil. Persoanele care aparțin grupurilor turistice și vizitatorii la ședințele publice trebuie să urmeze grupul și nu au voie să meargă pe cont propriu, acestea trebuind să fie însoțite de personalul Parlamentului. Serviciile de protecție şi pază asigură ordinea în galerie.


 În fiecare an este stabilită o zi a porţilor deschise.
FINLANDA 
 


Centrul pentru vizitatori al Parlamentului finlandez își desfășoară activitatea, din anul 2004, în incinta Micului Parlament
, o clădire construită de arhitectul finlandez Pekka Helin & Co, având 11 etaje care găzduiesc un total de 295 de birouri. Deputații și asistenții acestora au birourile la etajele 3-6. Departamentul internațional al Parlamentului se află la etajul 7 al cladirii . Sălile de întâlnire, cum ar fi sala de ședințe a Comitetului Grand și sala de ședință pentru Comisia pentru afaceri externe sunt un etaj mai jos. La nivelul solului este un centru pentru public. De asemenea, la parter se află un restaurant spațios, într-un atrium acoperit cu sticlă. şi un centru de fitness. 

În Centrul pentru vizitatori se pot găsi informații despre Parlamentul finlandez (Eduskunta), se pot viziona clipuri video sau se pot citi broșuri informative. Personalul oferă informaţii și răspunsuri la întrebări. Alte facilitati oferite de Centrul pentru vizitatori includ o cafenea și 6 calculatoare cu acces la Internet gratuit. În plus față de informațiile despre Parlament se pot obține, de asemenea, informații cu privire la Uniunea Europeană și se pot purta discuţii la Café Pikku Parlamentti. 

Centrul vizitatorilor oferă o varietate de cursuri și evenimente consacrate diferitelor teme parlamentare. Programul de lucru este de luni până vineri de la 10 dimineața până la ora 16. 


Tururile ghidate în clădirea Parlamentului se pot efectua de luni până vineri, între orele 09:00 - 16:15 (nu în timpul sesiunilor plenare). Vizitele necesită un prebooking, pe email, cu lista membrilor grupului, trimisă cu cel puţin 3 zile mai devreme la serviciul pentru vizite. Grupurile trebuie să aibă minim 6 participanți și maxim 25. Înainte de a începe turul, se face o verificare de către personalul care răspunde de securitatea clădirii. Se pot face fotografii. Publicul este avertizat în prealabil că există multe scări de urcat pe jos. Parlamentul este deschis și accesibil pentru toți vizitatorii cu handicap, existând rute alternative pentru aceştia.


Toate tururile ghidate în clădirea Parlamentului sunt gratuite. 

Vizitele pentru observarea sesiunii plenare din cadrul Parlamentului se fac în galeriile publice. Intrarea publicului este permisă cu 15 minute înainte de fiecare sesiune plenară. Vizitatorii trebuie să folosească ușa de la galeria publică , care se află alături de intrarea principală. Sala de ședințe este echipată cu o buclă de inducție pentru persoanele cu deficienţe de auz. 

În cadrul Parlamentului finlandez, în anul 2009, a fost înfiinţat un grup de lucru care a urmărit să stabilească modalitățile de asigurare a securităţii, formele de organizare a vizitelor de către invitaţii parlamentarilor, a grupurilor care vizitează clădirea Parlamentului, fiind stabilite regulile care trebuie respectate în timpul vizitelor de audiere a şedinţelor Camerei. Normele se referă la primirea persoanelor, la efectuarea controalelor de securitate, la purtarea obligatorie a insignelor de vizitator, la zonele de acces permise, la calendarul vizitelor, la traseele tururilor ghidate.

FRANŢA 

Vizitarea sediului Adunării Naţionale franceze (Palatul Bourbon) se face în functie de programul parlamentar
. În perioada sesiunilor parlamentare, se organizează patru tururi ghidate, sâmbata, cu rezervare, ghidajul fiind facut de un funcţionar al Adunării. Vizitatorii străini pot beneficia de audioghid în limba engleză, germană şi spaniolă. În perioadele când nu sunt sesiuni parlamentare, vizitele se fac de luni până sâmbătă, fiind instalate de-a lungul traseului panouri informative şi sunt distribuite audioghiduri. Vizitele ghidate se solicită la sosire, iar sosirea vizitatorilor se face înainte cu un sfert de oră pentru efectuarea controlului, fiind necesară o ţinută decentă. Vizitele sunt gratuite.


Vizitele în grup se fac la solicitarea unui deputat, făcându-se cu rezervare înainte cu trei lumi, prin intermediul deputatului, trebuind să fie reconfirmate de acesta înainte de data respectivă. Vizitele de asistenţă la şedinţele Parlamentului şi ale conducerii acesteia, de la Hôtel de Lassay,  se fac individual sau în grup, numai prin intermediul unui deputat  

Vizitele se organizează în grupuri de maximum 50 de invitaţi, având o durată de de o oră şi jumătate. Aceste tipuri de vizite nu pot fi organizate în perioada când au loc evenimente importante sau se fac interpelăriale membrilor guvernului, marţi şi miercuri, între orele 14:30-16:30.


Când nu sunt sesiuni parlamentare, vizitele ghidate nu se fac fără ghizi ci cu audioghiduri, disponibile şi în alte limbi străine.


Pe site-ul Adunării Naţionale sunt prezentate tururi virtuale, filme pedagogice despre activitatea Parlamentului, cu versiuni subtitrate, inclusiv forma integrală a audioghidului
. Pe prima pagină a site-ului Adunării Naţionale  este prezentat Parlamentul copiilor şi calendarul acestuia.

GERMANIA

Serviciul pentru vizite al Bundestag-ului german prezintă pe site-ul oficial
 modul în care poate fi vizitată instituţia, elaborează în fiecare an o broşură
 în care prezintă ofertele de vizitare ale clădirilor Bundestag-ului. Condiţiile generale de acces se referă la vârsta minimă (de 15 ani) pentru participanții la oricare dintre serviciile pentru grupuri oferite de Parlament. Acest lucru nu se aplică vizitelor pe terasa de pe acoperiș și pe cupolă, cursurilor pentru grupurile de elevi, excursiilor pentru familii sau vizitelelor de Ziua  copilului. 

Din motive de securitate, bagajele mari nu pot fi introduse în clădirea Reichstag, existând facilități de depozitare. Vizitatorii trebuie să prezinte acte de identitate, să completeze un formular la intrare, fiind verificaţi la intrare cu detectoare de metale, bagajele şi hainele fiind supuse unei examinări cu raze X. Înregistrarea prealabilă este necesară pentru unele dintre opțiunile de vizitare oferite de Serviciul pentru vizitatori al Bundestag-ului german. Acest lucru este necesar pentru a  se asigura alocarea cât mai eficientă și mai corectă a locurilor disponibile. Ofertele Serviciului includ vizite la ședințele plenare, tururi ghidate ale clădirii, vizite la invitaţia membrilor Parlamentului, vizite ale invitaţilor străini. 


Vizitatorii la o şedință plenară
 care au făcut rezervări în prealabil vizionează timp de o oră o ședință plenară a Bundestag-ului german "în direct", de la galeria publică a Camerei. Vizite la ședințele plenare sunt posibile numai în săptămâna când Parlamentul lucrează, la următoarele ore: miercuri de la 13.00 până la aprox. ora 16.00; joi de la 09.00 până la aprox. 22.00; vineri de la 09.00 până la ora 14.00. 


Bundestag-ul german este accesibil pentru persoanele cu dizabilităţi. Clădirea poate fi vizitată de utilizatorii de scaune rulante prin rampe plasate la intrările pentru aceste persoane. Muzeul de istorie parlamentară din Deutscher Dom este de asemenea accesibil. Pentru audierea şedinţelor în plen, sala este dotată cu bucle de inducție pentru vizitatorii cu probleme de auz. Sunt oferite condiţii speciale pentru persoanele cu deficiențe de vedere și nevăzători, fiind puse etichete Braille, podea audio în ascensoare, un model tactil al construcţiilor. La cerere, se pot efectua vizite pentru nevăzători și pentru cei cu deficiențe de vedere, în grupuri de minimum zece persoane, beneficiind de o versiune de ghid audio concepută special pentru nevăzători (cu descriere audio și resurse tactile ) și un ghid video pentru vizitatorii surzi.

În galeria vizitatorilor sălii de plen se ţin prelegeri, timp de 45 de minute, prin intermediul cărora se transmit informaţii despre funcțiile, metodele de lucru și compoziția Parlamentului, precum și despre istoria și arhitectura Reichstag-ului.  Prelegerile încep din oră în oră şi se ţin în zilele când nu sunt şedinţe în plen, cu program special pentru perioada  aprilie-octombrie (între orele  9.00-18.00, până la ora 22.00, dacă este necesar) şi perioada noiembrie-martie  (între orele 9.00-17.00).  

Marți se ţin prelegeri în limbi străine, în engleză la ora 12.00 şi în franceză la ora 13.00. Miercuri se ţin prelegeri pentru grupuri de elevi.

În afara prevederilor actualizate anual, au fost elaborate Orientări generale  referitoare la vizita Bundestag-ului german, elaborate încă din 1975, cu modificările ulterioare
, puse în acord cu Normele de conduită pe domeniul proprietății federale (ZUV) din 2 ianuarie 2002, cu modificările ulterioare, în care se precizează: drepturile și responsabilitățile de acces; termenul și condițiile de acces; ofertele de servicii pentru grupuri de vizitatori la invitația parlamentarilor, la şedinţele plenare, așa-numitele grupuri de cote, prevederile referitoare la vizitele persoanelor cu handicap, ale persoanelor individuale, referitoare la grupurile cu acces gratuit. În document sunt precizate condiţiile în care se defăşoară vizitele grupurilor de copii, elevi şi studenţi. În normele interne se subliniază că activitatea de ghid în clădirea Reichstag (RTG) este efectuată  exclusiv de către angajații autorizați ai serviciului de vizite și de alte departamente de specialitate competente. Pentru a beneficia de ofertele de servicii pentru vizitatori,  unele gratuite, accesul se face la intrările speciale, pe categorii de vizitatori. Pentru vizitarea terasei de pe acoperiş/cupola se aplică o limită de vârstă.  Vizitele au loc în timpul sesiunilor, la sfârşitul săptămânii, în perioada vacanţelor, cu excepţia sărbătorilor de Anul Nou, Vinerii Mari, Duminicii de Paști, Crăciunului.


Cererile de vizitare (cu excepția vizitelor obiectivelor turistice de pe terasă- acoperiș și cupola) sunt în general acceptate numai în scris, iar în lunile mai-octombrie, perioada de vârf, ele trebuie depuse mai devreme. Înscrierile se fac, în general, din septembrie, pentru anul care vine, iar în anii electorali, nu înainte de constituirea a Bundestag-ului nou ales. În situaţii speciale, cum ar fi evenimente politice neprevăzute, schimbări în ultimul minut, sunt posibile anulări. 

Referitor la " cota vizitelor de informare ", în document se precizează că poate fi acordat accesul unui număr de persoane de până la 100, iar în anii electorali, până la 150. Programul standard este format din: 

a) prelegere informativă (45 de minute), în galeria publică cu privire la metodele de lucru și compoziția  Bundestag-ului german; 

b) discuții cu parlamentari; 

c) la cerere, prezentarea unor filme, cum ar fi "Perspective parlamentare " sau " 50 ani ai Bundestag-ului german"; 

d) invitaţie la cină / gustare în restaurant. O plată de subvenții pentru alimente se face numai atunci când restaurantul este închis. 

Cotele "vizită de informare", nu pot fi reclasificate drept cote " ședință plenară. "


În document se precizează că este posibilă participarea vizitatorilor la prezentarea informativă în cadrul unui tur ghidat şi la vizionarea expoziției Parlamentului.


Vizitele încadrate în cota " ședinţe plenare " pot fi aprobate, în limita unui număr de persoane de până la 100, iar în anii electorali până la 150. Programul  standard al acestor vizite cuprinde: 

a) participarea la o dezbatere în plen a Bundestag-ului german; 

b) discuții cu un parlamentar; 

c) invitaţie la cină/gustare în restaurant. O plată ca subvenție pentru alimente se face numai atunci când restaurantul este închis. 

Conform regulamentului, la sfârșitul sesiunii pot fi făcute, dacă este necesar, reduceri ale perioadei de acces sau pot fi făcute modificări, în funcţie de schimbările intervenite în programul Camerei. Cotele "ședințe în plen", pot fi reclasificate ca " vizite de informare ".


Cota vizitelor de documentare la faţa locului includ vizitele efectuate la invitaţia unui deputat, vizite ce pot fi subvenţionate de Cameră, dacă cheltuielile se încadrează în anumite limite. Conform regulamentului, deputații pot invita cetățenii: 

a) din circumscripțiile lor sau 

b) din circumscripții învecinate sau 

c) din land-ul în care circumscripția electorală se află. Numărul minim de participanți pentru cotele de acest tip  și pentru cota "ședința în plen", este de 10 de persoane. Participarea este deschisă la un maxim de vizitatori prevăzut de cote. Cotele vizitelor sunt stabilite în fiecare an de către conducerea Camerei. 

 
Cota vizitelor persoanelor cu handicap este o cotă care se poate suplimenta. Cererile trebuie adresate comisarului pentru persoane cu handicap din guvernul federal care  prezintă serviciului pentru vizite din Parlament o listă de sugestii pentru distribuția acestei cote.

La capitolul Oferte pentru vizitele efectuate de grupuri şi vizitatori individuali, cu/fără invitaţie de la parlamentari, regulamentul precizează că prezentările de informare pot avea loc în galeria pentru invitaţi a Bundestag-ului german, de obicei între orele 9.00-18.00 și în funcție de situaţia specifică (în lunile mai calde, există o cerere mult mai mare), cu scopul de a îndeplini solicitările vizitatorilor. În cadrul acestor vizite este posibilă participarea la o dezbatere în plen, grupul putând să aibă un număr maxim de 220 de vizitatori individuali și grupuri. Aceste prezentări se efectuează, de obicei, miercuri și vineri, pe tot parcursul dezbaterilor parlamentare, joi, de obicei, până la ora 22.00. 


În aceeaşi categorie de vizite intră acţiunile educative, în cadrul Bundestag-ului german fiind organizate anual până la 100 de seminarii, prezentări de informare, cu un program standard care cuprinde module interschimbabile: 

a) prezentare de informare;

b) prezentare a conducerii Camerei; c) vizită şedinţe plen; 

d) masa de prânz; 

e) discuții alternative cu membrii ai tuturor grupurilor parlamentare (câte 30 de minute fiecare).


Tururile ghidate sunt efectuate cu grupurile şi vizitatorii individuali, de luni până duminică,  la anumite intervale de timp și grupurile având până la 25 de participanți. La cerere, Camera efectuează zilnic pentru oaspeţii străini tururi în limbile engleză, franceză, spaniolă, italiană, rusă, poloneză. Tururile care prezintă arta şi arhitectura clădirii au loc în anumite zone stabilite, grupurile având până la 25 de participanți. 

Tururile speciale cu ghid sunt organizate pentru persoane de stat, oaspeții Președintelui Bundestag-ului, ai Președintelui federal, ai cancelarului, ai președintelui Bundesrat-ului, ai miniștrilor federali și pentru celebrități din cultura / media / sport etc, în circumstanțe excepționale. 


Expoziția Parlamentului informează cu privire la dezvoltarea democrației parlamentare în Germania. Expoziția poate fi vizitată la cerere. Informaţiile şi înscrierile se fac la sediul expoziției sau la Direcţia muzee, proiecte speciale. Pot fi realizate vizite şi fără programare. Toate vizitele sunt gratuite.


Vizitele pe terasa de pe acoperiș și la grădina-restaurant pot fi făcute pe la intrarea din dreapta portalului de Vest (West B) a clădirii Reichstag-ului, ultima admitere fiind la ora 22.00. Vizitatorii și oaspeții în vârstă, cu dizabilități,  au rezervate locuri în restaurant, iar părinții cu cărucioare au o intrare specială. Pe terasă există personal care poate răspunde întrebărilor vizitatorilor. Există un compartiment în care se pot face rezervări speciale. 


În regulament se precizează, de asemenea, că pentru copii şi tineri sunt organizate evenimente specifice precum: Parlamentul Tinerilor care are loc anual; comemorări ale Bundestag-ului german, evenimente tip memorial, tururi istorice cu prilejul diferitelor aniversări, sărbătorirea Zilei Copilului, organizarea unor forumuri de discuţii/ateliere de lucru, concursuri organizate de Cameră, invitaţii adresate de Preşedintele Camerei unor câştigători ai concursurilor pe diferite teme etc. În cadrul Camerei au loc de asemenea ateleriere ale politicilor prin care se desfăşoară jocuri  simulare de elaborare şi aplicare a legislației cu grupuri de 15-40 persoane. Aceste evenimente au inclus un program standard de vizite care cuprinde participarea la o sesiune plenară, participarea la o reuniune a Comisiei pentru afaceri europene, discuții cu parlamentarii, întâlnire cu conducerea Camerei pe teme legate de structura, procedurile şi rolul legislativului în societate. 

ITALIA 

Conform datelor prezentate pe site-ul Camerei Deputaţilor din Italia
 există prevederi referitoare la vizitarea clădirii Parlamentului şi referiri la modalităţile de efectuare a vizitelor (în cadrul zilelor Porţilor deschise, al vizitelor pentru vizionarea şedinţelor Camerei, în cadrul vizitelor culturale şi educative, accesului la bibliotecă, la arhivele Camerei, referitor la acţiunile pentru tineri).  

Accesul invitaţilor în Cameră nu este reglementat de un regulament sau alte tipuri de prevederi speciale
. Accesul este permis cu condiţia ca deputaţii să comunice Departamentului de securitate numele invitatului. Acesta primeşte la intrare un ecuson sau insignă şi se supune controlului de securitate (detectoare de metale; aparate cu raze X pentru bagaje). Toți vizitatorii, cu excepția vizitelor culturale în Palazzo Montecitorio, poartă insigne şi sunt supuşi controalelor de securitate (detectoare de metale; aparate cu raze X pentru bagaje). Pentru vizitele culturale în Palazzo Montecitorio, efectuate în principal de școli și alte grupuri organizate, accesul este permis pe baza unei liste cu numele tuturor vizitatorilor, listă ce este trimisă la Departamentul care răspunde de aceste vizite. Grupurile care vizitează sunt însoțite întotdeauna de cadre specializate care se ocupă de securitatea grupului și oferă date culturale în cadrul turului. Cu ocazia conferințelor sau a altor evenimente organizate în sălile Camerei Deputaților, organizatorii trebuie să transmită către Departamentul pentru Securitate întotdeauna o listă cu numele tuturor invitaților. Atunci când sunt organizate expoziții în sălile Camerei, vizitatorii pot intra în clădire în două moduri diferite: fie în grupuri mai mari însoțite de ghizi sau individual, de-a lungul unui traseu, însoţit de un ghid, către sala de expoziție. Când se consideră că va fi o mare afluenţă a publicului la expoziţii, se fac rezervări în prealabil. 

Grupurile mari de vizitatori au voie să intre Palazzo Montecitorio, fiind împărţiţte în mai multe grupuri mai mici, conduse de un ghid, vizitatorii neavând dreptul de a circula liber în Palazzo Montecitorio.


Inițiativa " Porţi deschise către Montecitorio" se desfăşoară, de obicei, în prima duminică a fiecărei luni și permite vizitarea clădirii Palazzo Montecitorio, fără nicio altă formalitate, nefiind nevoie de rezervare sau acte de identitate.


Accesul la galeriile publice pentru vizionarea ședințelor Camerei este reglementat în conformitate cu articolul 64 din Regulamentul de procedură al Camerei Deputaților și prin Regulamentul suplimentar de aplicare a aceluiași articol, cum a fost aprobat de Biroul Camerei. Conform acestor prevederi,  persoanele care doresc să intre la galerii pot obține autorizația, în funcție de numărul de locuri disponibile, după completarea unui formular de cerere și după prezentarea documentelor de identitate, în termen de 45 de minute. Cetățenii care merg la galerii trebuie să se supună, de asemenea, controalelor de securitate (detectoare de metale; aparate cu raze X pentru bagaje). În timpul unei ședințe, persoanele admise la galeriile publice ale Camerei trebuie să se abțină de la orice semn de aprobare sau dezaprobare sau de la orice gest ce ar tulbura ordinea şi liniştea sălii. În fiecare galerie se află un angajat al Camerei care va fi responsabil de respectarea reglementărilor. 
Pentru aplicarea instrucțiunilor, cei responsabili vor elimina imediat orice persoană sau persoane care perturbă ordinea. În cazul în care persoana sau persoanele care au provocat tulburarea nu pot fi identificate, se dispune eliberarea galeriei de către toate persoanele din grup. În cazul unui ultraj adus Camerei sau oricărui membru al său, persoana sau persoanele responsabile vor răspunde în fața legii. În cazul manifestării unui comportament necorespunzător de către unii vizitatori, Președintele Camerei Deputaților poate interzice temporar accesul la galerii.  Camera Deputaților își rezervă dreptul de a solicita despăgubiri de la cei responsabili în mod legal și de a lua toate măsurile corespunzătoare. Pentru evitarea acestor situaţii, vizitatorii trebuie să urmeze cu promptitudine toate instrucțiunile cadrelor care se ocupă de securitate, trebuie să aibă o atitudine de respect faţă de Parlament. 

Iniţiativa Porţilor deschise a Parlamentului italian a început din anul 1994 și, de atunci, a antrenat mai mult de 255.000 de vizitatori. În fiecare primă duminică a lunii, intrarea este permisă de la ora ora 10.30 la ora 15.30. Turul se face sub îndrumarea asistenților parlamentari, are loc de-a lungul unui traseu care cuprinde sala în care se reunesc în sesiune plenară cei 630 de deputați, sala Paşilor pierduţi,  camerele mari de la etajul al doilea ( Sala Della Lupa, Aldo Moro Hall, Sala reginei). În acelaşi traseu este inclusă vizitarea expoziţiei. În acelaşi timp, în Piaţa Parlamentului se organizează un tradiţional concert de fanfară. 


Pentru anul școlar 2012 - 2013, Camera Deputaţilor și Senatul italian, în colaborare cu Ministerul Educației au propus diferite proiecte care au inclus vizite de formare, cu caracter educativ. Proiectul " De la holurile Parlamentului la sălile de clasă. Lecții despre Constituție " În acest context, se prezintă date legate de istoria parlamentului, a Constituţiei, a Curții Constituționale italiene. Acţiunea este deschisă tuturor instituțiilor de învățământ. Acest proiect are ca scop punerea în aplicare a platformei de informare cu privire la Constituție și la inițiativele de reformă constituţională. Acţiunea se desfăşoară şi pe platforma online a celor două Camere care oferă informaţii ghidate și organizate, prin diferite modalităţi de căutare în materialul vast istoric și constituțional oferit. 

Un alt proiect iniţiat a fost Formare în Parlamen, proiect lansat pentru liceeni şi studenţi, care permite trăirea unei experiențe reale de participare, pe o perioada de două zile la activitatea Parlamentului. În această perioadă se vizitează sediul Camerei, se participă la o şedinţă de plen a Camerei, are loc o întâlnire cu membrii unei comisii parlamentare de profil și se vizitează biblioteca. 

Acţiunea Parlamentul Copiilor include prezentarea unor materiale vizuale şi jocuri de învăţare a noţiunilor de lege, elaborarea şi aplicarea ei, cu actori, imagini şi texte, precum şi efectuarea unor vizite în galeriile sălii unde se desfăşoară şedinţele de plen. În acest context, şcolile pot solicita tururi ghidate de documentare şi informare.

LETONIA

Centrul pentru Vizite şi Informare al Parlamentului letonian (Saeima) a fost înființat în anul 2009 (decizie luată în urma unei analize comparative realizate prin intermediul ECPRD)
, cu scopul de a consolida dialogul dintre legislativ și societatea civilă, de a încuraja implicarea cetăţenilor în activitatea parlamentară.
 


Centrul oferă informații despre activitatea Saeima, despre oportunitățile de a lua legătura cu parlamentarii, de a vizita clădirea Parlamentului
. Centrul primeşte propuneri făcute de cetăţeni, acestea fiind înregistrate printr-o linie deschisă de telefon şi prin e-mail. Informațiile pot fi primite şi prin depunerea personală a solicitării. 

Centrul pentru Vizite şi Informare are un rol important în promovarea dialogului parlamentar cu societatea civilă, permiţând fiecărui cetăţean să vină persoanal să cunoască concret activitatea Parlamentului, să depună o sesizare, o opinie.și să se întâlnească cu membrii și funcționarii Parlamentului, fără a fi necesar obținerea un permis. Printr-un aranjament stabilit în prealabil, vizitatorii se pot întâlni cu membrii și funcționarii Parlamentului, în incinta Centrului, fără a intra în clădirea Parlamentului sau se pot stabili vizite ulterioare. O dată pe lună, Departamentul de Relații Publice informează conducerea cu privire la activitatea Centrului.

De la înfiinţarea Centrului, numărul de vizitatori ai Saeima a crescut rapid (potrivit statisticilor, până în anul 2009, aproximativ 150 de persoane pe an vizitau Saeima, iar după aceea  numărul lor a ajuns la aproximativ 3.300 de persoane pe an). Mai mult decât atât, aproape 6200 de cetăţeni au folosit linia on-line și aproape 3.500 de cetăţeni au folosit informaţii prin e -mail.


Centrul oferă oportunități de educare şi informare despre activitatea Saeima (despre cum pot fi contactați membrii și oficiali ai parlamentului; în legătură cu stadiul proiectelor de legi; despre stenogramele ședințelor plenare, despre rezultatele votului, despre modalităţile de consultare a arhivelor video și înregistrărilor audio; despre vizitele ghidate în clădirea Saeima; cu privire la regulile ce trebuie respectate în timpul vizitelor). Centrul facilitează cetăţenilor participarea la reuniunile comisiilor; poate organiza în sediul său întâlniri cu deputaţii și oficiali ai Parlamentului (pe bază de programare prealabilă). Centrul nu oferă consiliere juridică, asistență socială, nu acceptă livrări personale către parlamentari sau membri ai personalului Saeima care trebuie să fie făcute de Oficiul de poştă al Saeima. Dacă interogarea cetăţenilor se face pe o problemă care nu intră în competența Centrului, persoanei îi sunt oferite informațiile de contact ale instituției care se ocupă de această problemă.



Vizitatorii care solicită un tur ghidat al clădirii principale a Saeima (grupuri de până la 25 de persoane) au posibilitatea de a consulta materiale informative care conțin cele mai importante date privind activitățile Saeima, procesele legislative, istoria și tradițiile acestei instiutţii. În timpul vizitei, Centrul oferă şi alte materiale informative și educative, cum ar fi clipuri video, prezentări infografice etc. 
LITUANIA


Departamentul de Comunicare şi Relaţii Publice al Parlamentului lituanian organizează vizite în clădirea instiuţiei. Vizitele se desfăşoară organizat, în grupuri de maximum 30 de persoane, dispunând de ghizi specializaţi. În timpul vizitelor, sunt oferite informaţii despre activitatea parlamentară şi se vizitează sala şedinţelor de plen.

La cerere, pot fi vizitate expoziţiile care sunt deschise în incinta clădirii
. 
Conform normelor de procedură internă ale Parlamentului lituanian,
 accesul vizitatorilor este permis pe alte intrări de operare, pe baza  unor liste care conțin: numele persoanelor (în ordine alfabetică), codul numeric personal, iar listele trebuie aprobate de conducere. Vizitele se efectuează în perioadele în care în cadrul instituţiei nu sunt organizate evenimente şi în weekend , atunci când nu există niciun eveniment în Palatul Parlamentului. 
Vizitele tip tururi ghidate şi vizitele cu scopul de a urmări şedinţele Camerei sunt organizate de Departamentul de relaţii publice al Parlamentului. Acest departament primeşte solicitările, în avans, în scris sau pe e-mail, cu menţionarea datei şi orei solicitate. Vizitele pot fi anunţate şi cu 3 ore înainte. Normele includ traseul standard al turului ghidat care include sala de plen, Sala Oglinzilor, grupurile parlamentare, biroul de întâlniri cu membri ai Parlamentului. 

 
Tururile se pot efectua, în zilele de lucru, de la orele 9 la 17. Normele precizează regulile de comportament ce trebuie respectate în timpul vizitelor, iar acestea sunt făcute cunoscute publicului vizitator.
 
 

MAREA BRITANIE


Pe site-ul Parlamentului
 sunt prezentate ofertele de vizitare care cuprind tururi ale Camerei Comunelor şi Camerei Lorzilor, excursii ghidate, tururi audio
 si tactile
 pentru persoane cu dizabilităţi, turul ceaiul de după-amiază, turul de vizitarea turnului Big Ben
, vizita expoziţiei cu portrete, vizite tematice de specialitate. 
Preţul biletelor
 este diferit pentru fiecare categorie de tururi de vizitare (individuale, de grup, de specialitate etc). De pe site-ul Parlamentului se pot lua informaţii despre orarul de functţonare şi despre sitiuaţia booking-ului,  programările făcându-se cu 6 luni înainte, pentru a găsi spaţii libere de programare. Zilnic este afişat programul de lucru al Camerelor, perioadele în care traseele sunt modificate. Ghidul de vizitare  prezintă condiţiile de acces şi de securitate ce trebuie respectate 
 în timpul vizitelor (controlul de securitate la intrare este asemănător celor din aeroporturi, se impune oprirea  telefoanelor mobile, există restricţii de folosire a camerelor; se interzice introducerea bagajelor mai mari decât cele permise în cabinele aeronavelor etc). În cazul anulării unor vizite, se aplică dreptul la o rambursare completă sau vor putea rezerva o dată alternativă, comunicată prin site-ul Ticketmaster. Pentru persoanele cu dizabilitati care doresc să efectueze o vizită a Parlamentului este nevoie de rezervare prealabilă, fiind un număr limitat de scaune cu rotile disponibil, 


Zilele portilor deschise este de fapt un week-end deschis care se organizează în fiecare an şi oferă publicului şansa de a vedea peste 600 de încăperi, arhitectural semnificative, care nu sunt deschise permanent publicului. Datele referitoare la aceste zile se pot lua de pe un site special Open House Londra ( un site extern). 

Open House 2014 va avea loc pe 20 şi 21 septembrie 2014. 
POLONIA 

Conform datelor oferite pe site-ul Parlamentului polonez, vizitarea clădirii (Budynek Sejmu) se face în zilele libere, când nu au loc întâlniri și sesiuni parlamentare
. Vizitatorii au acces numai însoțiti de un ghid turistic autorizat. Programarea vizitelor se face urmărind un calendar pentru booking, aproape cu trei luni în avans, datorită numărului de vizite limitat.
SLOVACIA


Una dintre priorităţile conducerii Consiliul Naţional al Republicii Slovace este aceea de a face Parlamentul accesibil publicului şi de a  facilita contactul personal al cetăţenilor cu membrii Parlamentului
. Scopul organizării vizitelor este acela de a familiariza cetăţenii cu procedurile şi normele activităţii parlamentare, la faţa locului. 
Centrul de Informare al Consiliului Național este departamentul responsabil de efectuarea vizitelor
. Fiecare vizitator poate opta pentru una din formele de vizitare oferite de Centru: poate face un tur al clădirii Parlamentului, însoțit de unul din ghizii instruiți în acest scop, poate urmări sesiunea plenară de la balconul sălii sau poate vizita una dintre comisiile parlamentare. Vizitele durează în jur de o oră şi jumătate. În cazul în care vizita se desfăşoară în perioada în care Parlamentul nu este în activitate, se poate intra în sala de plen. În timpul vizitelor se prezintă un film documentar despre istoria parlamentarismului în Slovacia , iar personalul răspunde la toate întrebările cu privire la activitățile Parlamentului. Vizitatorii consultă de asemenea materialele de la Centrul de Informare al Consiliului Național, plasat pe terasa de vest a Castelului Bratislava (aproape de clădirea principală a Consiliului Național), unde pot studia legi, pot urmări live  emisiunile despre lucrările sesiunii parlamentare sau se pot urmări on-line, de pe site-ul web al Consiliului Național. 
Centrul de Informare pune mare accent pe contactul personal al publicului cu membrii Parlamentului. În cazul în care vizitatorul face parte dintr-un grup organizat de vizitatori, se poate programa, la cerere, din timp, o întâlnire cu un membru al Consiliului Național. Vizitatorii vor avea astfel posibilitatea de a discuta despre problemele lor cu alesul din circumscriptia respectivă, pot dezbate problemele de actualitate ridicate în timpul sesiunilor.  


Vizitatorii pot vizita Consiliul Național ca membri ai unui grup organizat sau individual, în fiecare zi lucrătoare de la 8 dimineata până la ora 16. Pentru vizitatorii străini se organizează vizite în limba engleză și germană. Pentru vizite în grup este necesar a se face o programare în avans. Excursii pentru grupuri de maxim 45 persoane sunt organizate pe baza unei cereri, la care este ataşată o listă cu numele și adresele participanților. Vizitatorii pot completa formularul de înscriere de pe site-ul  Consiliului sau pot trimite cererea prin fax, prin e-mail sau prin poştă. Lista cu numele participanţilor poate fi depusă în ziua turului. 
Tururile pentru persoanele fizice se organizează în jurul orei 14, nefiind necesară  înregistrarea solicitării în avans. Toți vizitatorii trebuie să prezinte cartea de identitate și este supus unui control de securitate. 
SUEDIA

Pe site-ul Parlamentului suedez
 sunt prezentate ofertele pentru vizitele care se pot efectua în incinta clădirii instituţiei: vizite de urmărire în direct a şedinţelor în plen ale Camerei, vizitele ghidate, vizitele educative, vizitele la Biblioteca Camerei specializată în literatura de drept şi relaţii internaţionale.
Tururile ghidate pentru vizitatorii individuali durează o oră, sunt efectuate sub îndrumarea unui ghid specializat şi oferă şansa de a vizita diferite părţi ale Parlamentului, locul unde politicienii parlamentari iau deciziile. În timpul turului, se pot obţine informaţii despre  activitatea parlamentară actuală şi despre istoria Riksdag-ului.

Între lunile octombrie şi începutul lunii iunie, când au loc sesiuni parlamentare, vizitele în limba engleză au loc sâmbăta şi duminica, la orele 13:30. În timpul verii, de la sfârşitul lunii iunie pana la sfârşitul lunii august, tururile în limba engleză sunt organizate în fiecare zi, de la ora 12. Pentru efectuarea vizitelor nu este necesară o aprobare prealabilă, iar intrarea este liberă. 


Tururile pentru grupuri de vizitatori sunt programate în zilele de luni, marţi şi vineri, în perioada cuprinsă între septembrie şi mijlocul lunii iunie. Fiecare grup poate avea 10–30 participanţi. Aceste vizite trebuie să fie rezervate în avans, prin Internet. 


Vizitele pentru şcoli şi universităţi, cu scop informativo-educativ, sunt foarte frecvente, anual fiind implicaţi peste 20.000 de elevi şi studenţi. Acesştia vizitează Riksdag-ul cu scopul de a cunoaste Parlamentul şi pentru a purta discuţii în legătură cu modul în care acesta funcţionează, despre rolul acesteia în societate. În plus,  Parlamentul oferă vizite de studiu pentru profesorii din universităţi şi licee, pentru administraţiile locale, consiliile judeţene, autorităţile publice, agenţiile guvernamentale şi reprezentanţi ai ONG-urilor.

Tururile în limba suedeză au loc pe toată durata zilei, iar intre orele 13-15 sunt organizate tururi în limba engleză, tururi în limbajul semnelor pentru publicul cu probleme auditive şi tururi audio pentru persoanele cu dificultăţi de vedere.


Vizitele la Biblioteca Parlamentului se organizează de luni până vineri, în cadrul vizitei fiind prezentat fondul de carte, videoteca, colecţia de documente şi legislaţie  internaţională.

Ziua portilor deschise se desfăşoară pe data de 16 martie a fiecărui an, zi in care mii de vizitatori vizitează Camera şi se pot întâlni cu Preşedintele Camerei, ai comisiilor parlamentare şi ai partidelor politice. Cele mai atractive momente sunt tururile ghidate, sesiunile de întrebări şi răspunsuri, mini-Parlamentul copiilor, ce se organizează cu acest prilej. Recent au mai fost introduse mici prelegeri însoţite de prezentări audio şi video. 

Parlamentul suedez a editat un Ghid pentru vizitatori, în care se prezintă  regulile şi sfaturile pentru cei care vizitează Parlamentul. În Regulamentul Camerei (Swedish Riksdag Act) şi Regulile de securitate şi gestionare a crizelor
 sunt prezentate prevederile referitoare la accesul şi regulile de comportament ale vizitatorilor în sectorul galeriilor pentru public.
� � HYPERLINK "http://www.europarl.europa.eu/webnp/webdav/shared/Publications/Parliaments%20for%20citizens%20brochure/EP-EN-2.pdf" ��http://www.europarl.europa.eu/webnp/webdav/shared/Publications/Parliaments%20for%20citizens%20brochure/EP-EN-2.pdf�


� � HYPERLINK "http://www.europarl.europa.eu/pdf/oppd/Page_8/Rules_of_Procedure_OPPD_160x230.pdf" ��http://www.europarl.europa.eu/pdf/oppd/Page_8/Rules_of_Procedure_OPPD_160x230.pdf�


� � HYPERLINK "http://www.ipu.org/dem-e/guide/guide-3.htm" ��http://www.ipu.org/dem-e/guide/guide-3.htm� 


� � HYPERLINK "http://www.hansardsociety.org.uk/programmes/puttn" ��http://www.hansardsociety.org.uk/programmes/puttn�


� ECPRD Request 1169, 193


� � HYPERLINK "http://www.europarl.europa.eu/webnp/webdav/shared/Publications/Parliaments%20for%20citizens%20brochure/EP-EN-2.pdf" ��http://www.europarl.europa.eu/webnp/webdav/shared/Publications/Parliaments%20for%20citizens%20brochure/EP-EN-2.pdf�


� The “Rules and regulations for the parliament buildings (2006) � HYPERLINK "http://www.parlament.gv.at/ZUSD/RECHT/HO2006_ENG_GESAMT.pdf" ��http://www.parlament.gv.at/ZUSD/RECHT/HO2006_ENG_GESAMT.pdf�





� http://www.lachambre.be/kvvcr/showpage.cfm?section=/pri/welcome&language=fr&story=info.xml


� ECDP Chestionar nr . 193 : Linii directoare pentru vizitatori 


� http://www.parliament.bg/en/visitingassembly


� Interior Regulations of the 39th National Assembly of the Republic of Bulgaria:


The Parliamentary Research and Public Relations Department








� http://www.psp.cz/en/sqw/hp.sqw?k=4


� � HYPERLINK "http://www.thedanishparliament.dk/Visit_the_Danish_Parliament/Guided_tours_in_English/Other_options_for_visitors.aspx" ��http://www.thedanishparliament.dk/Visit_the_Danish_Parliament/Guided_tours_in_English/Other_options_for_visitors.aspx�


ECPRD Request n( 193: Guidelines for Visitors, 2009


� http://www.thedanishparliament.dk/Visit_the_Danish_Parliament/Guided_tours_in_English/Security.aspx


� http://www.thedanishparliament.dk/Visit_the_Danish_Parliament/Guided_tours_in_English/Regulations.aspx


� http://www.riigikogu.ee/?id=34594


� Procedure for the Entry to the Toompea Palace and the Territory Thereof (approved by the Directive of August 25, 2000, April 23, 2002)


Procedures for visiting Riigikogu (approved by the Directive of 07.01.2002


http://www.riigikogu.ee/msi_arhiiv/tell01_145.html





� http://web.eduskunta.fi/Resource.phx/parliament/aboutparliament/presentation/annex.htx


� � HYPERLINK "http://www.assemblee-nationale.fr/infos/visiter.asp" ��http://www.assemblee-nationale.fr/infos/visiter.asp�





� � HYPERLINK "http://www.assemblee-nationale.fr/infos/visiter.asp#!prettyPhoto[iframes]/0/" ��http://www.assemblee-nationale.fr/infos/visiter.asp#!prettyPhoto[iframes]/0/�





� � HYPERLINK "http://www.parlementdesenfants.fr/" ��http://www.parlementdesenfants.fr/�





� � HYPERLINK "http://www.bundestag.de/htdocs_e/visits/" ��http://www.bundestag.de/htdocs_e/visits/�





� � HYPERLINK "http://www.bundestag.de/htdocs_e/visits/besgrupp/flyer_besuch_e.pdf" ��http://www.bundestag.de/htdocs_e/visits/besgrupp/flyer_besuch_e.pdf�





� � HYPERLINK "http://www.bundestag.de/htdocs_e/visits/besgrupp/plen.html" ��http://www.bundestag.de/htdocs_e/visits/besgrupp/plen.html�





� Richtlinien für den Besuch beim Deutschen Bundestag  (Besucherrichtlinien) im Zuständigkeitsbereich des Besucherdienstes (Referat PI 2) � HYPERLINK "http://www.siegmund-ehrmann.de/static/pub/pdf/Besucherrichtlinien.pdf" ��http://www.siegmund-ehrmann.de/static/pub/pdf/Besucherrichtlinien.pdf�





 





� http://leg16.camera.it/672?conoscerelacamera=94


� ECPRD 1169


� ECPRD Request 1169 by the Latvian Saeima, Subject:  Rules to visit the national parliament 


� http://www.saeima.lv/en/news/saeima-news/20464-the-saeima-received-almost-6-400-submissions-last-year


� http://www.saeima.lv/en/public-participation/receiving-visitors-and-arranging-guided-tours-1/saeima-visitor-and-information-centre


� http://www3.lrs.lt/pls/inter/w5_show?p_r=120&p_k=2


� Lietuvos Respublikos Seimo valdybos 2002 m. rugpjūčio 29 d.sprendimo Nr. 1025; Lituanian Seimas bord, în 2002. 29 august. decizie. 1025


� � HYPERLINK "http://www.parliament.uk/visiting/visiting-and-tours/tours-of-parliament/" ��http://www.parliament.uk/visiting/visiting-and-tours/tours-of-parliament/�


� � HYPERLINK "http://www.parliament.uk/visiting/visiting-and-tours/tours-of-parliament/audio-tours/" ��http://www.parliament.uk/visiting/visiting-and-tours/tours-of-parliament/audio-tours/�


� � HYPERLINK "http://www.parliament.uk/visiting/visiting-and-tours/tours-of-parliament/tactile-tours/" ��http://www.parliament.uk/visiting/visiting-and-tours/tours-of-parliament/tactile-tours/�


� � HYPERLINK "http://www.parliament.uk/visiting/visiting-and-tours/tours-of-parliament/bigben/" ��http://www.parliament.uk/visiting/visiting-and-tours/tours-of-parliament/bigben/�


� � HYPERLINK "http://www.parliament.uk/visiting/visiting-and-tours/tours-of-parliament/guided-tours-of-parliament/" ��http://www.parliament.uk/visiting/visiting-and-tours/tours-of-parliament/guided-tours-of-parliament/�


� http://www.parliament.uk/visiting/visiting-and-tours/tours-of-parliament/guided-tours-of-parliament/


� http://www.warsawtour.pl/en/tourist-attractions/parliament-house-budynek-sejmu-2525.html


� � HYPERLINK "http://www.nrsr.sk/web/default.aspx?sid=navstevyaprehliadky" ��http://www.nrsr.sk/web/default.aspx?sid=navstevyaprehliadky�


� http://www.nrsr.sk/web/default.aspx?sid=navstevyaprehliadky


� � HYPERLINK "http://www.riksdagen.se/en/Home/Visit/" ��http://www.riksdagen.se/en/Home/Visit/� 


� � HYPERLINK "http://www.riksdagen.se/templates/R_PageExtended____6087.aspx" ��http://www.riksdagen.se/templates/R_PageExtended____6087.aspx�


� HYPERLINK "http://www.sweden.gov.se/sb/d/3288" ��http://www.sweden.gov.se/sb/d/3288�

